Þingræður haldnar á Alþingi Íslendinga

Herra forseti. Ég mæli fyrir till. til þál. um samþykki til frestunar á fundum Alþingis samkvæmt 1. mgr. 23. gr. stjórnarskrárinnar. Tillagan hljóðar svo: ,,Alþingi ályktar að veita samþykki til þess að fundum þingsins verði frestað frá 16. júní 1999 til septemberloka.`` Tillagan skýrir sig sjálf.

Hæstv. forseti. Ég verð að átelja harðlega þá aðferð sem hér er höfð. Hér hefur kosningalagafrv. verið slitið frá stjórnarskrármálinu. Sú málsmeðferð að skilja frá málinu óhjákvæmilegan fylgifisk þess, þessar breytingar á kosningalögunum, gerir það að verkum að hið lýðræðislega kosningakerfi verður í raun óvirkt. Það verður tekið úr sambandi með samþykkt málsins sem áðan kom til lokaafgreiðslu þar til kosningalögunum hefur verið breytt. Herra forseti. Þó að ekki sé líklegt að á málið reyni er þetta óboðleg aðferð og óvirðing við lýðræðisfyrirkomulagið í landinu.

Herra forseti. Þessi ræða var ekki um dagskrármálið. Þetta hefur verið rætt áður. Ég tel enga hættu á ferðum. Ef til þess kemur, sem ekkert bendir til, að efna þurfi til kosninga í bráð mun löggjafinn, hver sem hann verður, kallaður saman eða bráðabirgðalöggjafinn sjá til að úr þessari vöntun verði bætt.

Hæstv. forseti. Hæstv. forsrh. sagði hér áðan að þetta mál væri ekki til umræðu undir þessum lið. Hvað annað? Það er verið að ákveða að slíta þingi og fara heim, það er það sem ég er að ræða hér. Það er ekki boðlegt að menn skuli fara heim af Alþingi og skilja lýðræðislegt kosningakerfi eftir óvirkt í landinu.

Hv. alþingismenn. Stuttu sumarþingi er senn lokið. Á þessu þingi hefur hæst borið þá breytingu sem Alþingi hefur samþykkt á stjórnarskránni, á þeim ákvæðum hennar er varða kosningar til Alþingis. Slíkar breytingar hafa ætíð verið umdeildar og erfið mál sem sést best á því að liðin eru 40 ár frá því að seinast var hróflað við mörkum kjördæma. Nú við lok þinghaldsins vil ég þakka þingmönnum fyrir ánægjulegt samstarf þennan stutta tíma. Skrifstofustjóra og starfsfólki Alþingis þakka ég alla aðstoð, fyrir mikið og gott starf og ágæta samvinnu í hvívetna. Ég óska þingmönnum og starfsfólki gleðilegs sumars og vænti þess að við hittumst öll heil á ný er Alþingi kemur saman í haust.

Virðulegi forseti. Fyrsta þing að afloknum alþingiskosningum er alltaf sérstakt. Nýir alþingismenn hafa bæst í hópinn og ný ríkisstjórn, að þessu sinni á gömlum grunni, hefur tekið við landstjórninni. Það er gleðiefni að þessar alþingiskosningar hafa fært okkur í átt að auknu jafnrétti hvað varðar hlutdeild kvenna á þingi og í ríkisstjórn. Ég er sannfærð um að sú þróun mun í auknu mæli breyta og móta umræðu og vinnulag á hinu háa Alþingi. Herra forseti. Þetta þing er stutt, aðeins sex virkir dagar og við í stjórnarandstöðu höfum lagt mikla áherslu á gott samkomulag og fagleg vinnubrögð. Breytingin á stjórnarskrá um kjördæmaskipan var aðalmál þingsins og þó að mál stjórnarandstöðu hafi ekki náð fram að ganga hefur umræðan hér vakið athygli á mikilvægum málum sem skipta máli úti í þjóðfélaginu. Ég vil þakka nýjum forseta ágæta samvinnu á þessu vorþingi. Ég óska honum og fjölskyldu hans, þingmönnum öllum og starfsfólki Alþingis góðs sumars og þess að við hittumst öll heil að loknu sumarhléi.

Ég þakka hv. þm. Rannveigu Guðmundsdóttur hlý orð í minn garð og fjölskyldu minnar. Ég endurtek óskir mínar til allra þingmanna og starfsliðs Alþingis.

,,Forseti Íslands gjörir kunnugt: Að ég, að tilskildu samþykki Alþingis, veiti forsætisráðherra umboð til þess að fresta fundum Alþingis, 124. löggjafarþings, frá 16. júní 1999 til septemberloka. Gjört á Bessastöðum, 16. júní 1999. Ólafur Ragnar Grímsson. ------------------- Davíð Oddsson. Forsetabréf um frestun á fundum Alþingis.`` Samkvæmt þessu umboði og með vísun til samþykkis Alþingis lýsi ég hér með yfir því að fundum Alþingis, 124. löggjafarþings, er frestað. Ég óska hv. alþingismönnum og starfsmönnum þingsins, svo og landsmönnum öllum, allra heilla.